Palliation betyder lindring, og formålet med palliativ indsats er at fremme livskvaliteten hos alvorligt syge patienter og deres pårørende ved at tackle alle patientens problemer, både smerter og psykiske og sociale problemer. Der findes to former for palliativ indsats – specialiseret palliativ indsats og basal palliativ indsats. Den basale indsats er den pleje, der ydes af de dele af sundhedsvæsenet, som ikke har palliation som deres hovedopgave. Hidtil er der mest blevet forsket i den specialiserede indsats. Derfor mangler der forskning, der kan føre til forbedringer i den basale palliative indsats. Forskningen skal lede til viden om, hvordan den specialiserede indsats kan samarbejde med den basale indsats, og hvordan den basale indsats kan forbedres.